Et spøgelse går gennem Europa og verden. Det er ikke kommunismens spøgelse, som Karl Marx og Friedrich Engels skrev om i Det Kommunistiske Manifest. Det nye spøgelse hedder Uber, og det er allerede godt i gang med at vende op og ned på forbrugsvaner verden over.

Taxatjenesten Uber sætter den politiske dagsorden fra Paris til New York, hvor politikere og fagforeninger har svært ved at dæmme op for tjenesten, der nyder stor popularitet hos kunderne.

Fænomenet griber om sig i andre brancher, fra udlejning af private lejligheder til ferieformål over internettet, økonomisk rådgivning hjemme fra dagligstuen og andre former for tjenesteydelser.